钦定古今图书集成/方舆汇编/职方典/第1149卷
## 钦定古今图书集成/方舆汇编/职方典/第1149卷

| 钦定古今图书集成 方舆汇编 第一千一百四十九卷 |

| |

钦定古今图书集成方舆汇编职方典

第一千一百四十九卷目录

安陆府部纪事一

职方典第一千一百四十九卷

《庄子》：许由，尧时人也。尧以天下让许由曰：“子治天下，
天下既已治矣，而我犹代子，吾将为名乎？名者，实之
宾也。吾将为宾乎？鹪鹩巢于深林，不过一枝；偃鼠饮
河，不过满腹。归休乎君，予无所用天下为，庖人虽不
治庖，尸祝不越樽俎而代之矣。”遂隐于荆门山中。
《左传》：楚屈瑕将盟贰、轸。郧人军于蒲骚，将与随、绞、州、
蓼伐楚师，莫敖患之。斗廉曰：“郧人军于郊，必不诫，且
日虞四邑之至也。君次于郊郢，以御四邑，我以锐师
宵加于郧，郧有虞心，而恃其城，莫有斗志。若败郧师，
四邑必离。四邑离，楚之利也。”莫敖从之，遂败郧师于
蒲骚，卒盟而还。

景王十六年，楚公子比为王，公子黑肱为令，次于鱼
陂。按杜预《注》，“竟陵北有甘鱼陂，楚守甘鱼之口”，亦此
地。

沈尹茎，孙叔敖相与友。叔敖游于郢三年，声问不知，
修行不闻。沈尹茎谓孙叔敖曰：“说义以听，方术信行，
能令人主上至于王，下至于霸，我不如子也。耦世接
俗，说义调均，以适王心，子不如我也。子何以不归耕
乎？吾将为子游。”沈尹茎游于郢五年，荆王欲以为令
尹。沈尹茎辞曰：“期思之鄙人有孙叔敖者，圣人也。王
必用之，臣不若也。”荆王于是使人以王舆迎叔敖，以
为令尹。十二年而庄王霸，此尹茎之力也。

敬王十四年，楚灭郧，封斗辛为郧公。是岁，吴师入郢，
昭王奔郧，郧公辛与王出奔随，济于成臼。按杜预《注》，
“臼水源出聊屈山”，即今臼口镇。

阖闾攻郢，战三胜，问《子胥》曰：“可以退乎？”子胥曰：“溺人
者一饮而止，则无溺者，以其不休也，不如乘之以沈
之。”

吴师入郢，昭王奔随。子西败吴师于军祥。吴师居麋，
子期将焚之，子西曰：“父兄亲暴骨焉，不能收，又焚之，
可乎？”子期曰：“国亡矣。死者若有知，岂惮焚之？”遂败吴
师于公婿之谿。

吴入郢，昭王取王孙圉之妹季芊，涉雎济江，入于云
中。盗攻之，王孙由于以背受戈。王奔䢵，锺建负季芊
以从奔，随入郢。事宁王赏由于及圉九人有差。
敬王十四年，吴子唐侯、蔡侯伐楚，舍舟于淮汭，自豫
章与楚夹汉。左司马沈尹戍谓子常：“沿汉且与上下
别，悉方城外众，毁其舟，还塞大隧，济汉伐之。”既谋而
行，子常不听，乃济汉而陈，自小别至于大别，三战不
利。庚午，二师陈于柏举。阖闾弟夫概以属五千击子
常。楚师乱，奔郑。吴从楚师，及清，半济而击败之。楚人
为食，吴人及之，败诸雍澨，五战及郢，左司马，及息而
还。败吴师于雍澨，伤死。楚子涉雎济江，入于云中。郧
公辛与其弟以王奔随。明年，申包胥以秦师救楚，大
败吴师。十月，楚昭王入于郢。

《国策》：申包胥，京山人，为楚大夫，与伍贠友。贠将奔吴，
辞包胥谓曰：“楚王杀吾父兄，为之奈何？”包胥曰：“於乎！
吾欲教子执楚，则为教子；不忠；不报，则为无亲友也。”
贠曰：“我必覆楚。”包胥曰：“子能亡之，我能存之。”楚昭王
十年，吴败楚于柏举，遂入郢。昭王亡，入云梦。包胥亡
山中，使人谓子胥曰：“子之报仇，不以甚乎？吾闻之，人
众者胜天，天定亦能胜人。今子故平王之臣，亲北面
而事之，今至于僇死，人岂其无天道之极乎？”乃走秦
乞师，曰：“吴为无道，行封豕、长蛇以荐食上国，虐使于
楚。寡君失守社稷，越在草莽。”使下臣告急曰：“吴灭楚，
则西与君接境，若邻于吾，疆场之患也。逮吴之未定，
君其取分焉。若以君灵抚之，世以事”君。秦伯使辞焉，
曰：“寡君闻命矣，子其就馆，将图而告。”对曰：“寡君越在
草野，未获所伏，下臣何敢即安？”裂裳聚膝，倚于庭墙，
立哭日夜不绝，水浆不入口，七日七夜。秦哀公素沉
湎，不恤国事，闻其言，大惊曰：“楚有贤臣如是，吴犹灭
之，寡人无臣若斯者，其亡无日矣。为赋《无衣》之诗，曰：
‘岂曰无衣？与子同袍’。王于兴师，与子同仇。”包胥九顿
首而坐。秦乃出师。十一年，包胥以秦师至楚，大败吴
师，吴师乃归。昭王入郢，王赏包胥，包胥曰：“吾为君也，
非为身也。君既定矣，又何求？”遂逃赏。惠王十一年，包
胥聘于越。越王问曰：“吴可伐邪？”包胥曰：“臣鄙于策谋，
未足以卜。”越王曰：“吴为无道，残我社稷，夷我宗庙，以
为平原，使不得血食，吾欲与之徼天之衷，惟是车马

问君王之所以与之战者？”王曰：“在孤之侧者，觞酒豆
肉箪食，未尝敢不分也。饮食不致味，听乐不尽声，求
以报吴，愿以此战。”包胥曰：“善则善矣，未可以战也。”王
曰：“越国之中，疾者我问之，死者吾葬之，老其老，慈其
幼，长其孤，求以报吴，愿以此战。”包胥曰：“善则善矣，未
可以战也。”王曰：“越国之中，吾宽仁以子之，忠惠以善
之；吾修令宽刑，施民所欲，去民所恶，称其善，揜其恶，
求以报吴，愿以此战。”包胥曰：“善则善矣，未可以战也。”
王曰：“越国之中，富者吾安之，贫者吾予之，求其不足，
裁其有馀，使贫富皆利之。求以报吴，愿以此战。”包胥
曰：“善则善矣，未可以战也！”王曰：“越国南则距楚，西则
薄晋，北则望齐，《春秋》奉币、玉帛子女以贡献焉，未尝
敢绝，求以报吴，愿以此战。”包胥曰：“善哉！”“以加焉，然
犹未可战也。夫战之道，知为之始，以仁次之，以勇断
之。不知即无权变之谋，以别众寡之数，不仁则不得
与三军同饥饱之节，齐苦乐之善，不勇则不能断去
就之疑，决可否之议。”于是越王曰：“敬从命矣。”乃召伍
大夫曰：“昔吴为不道，残我宗庙，夷吾社稷以为平原，
使不得血食，欲徼天之衷，兵革既具，无以”行之。吾问
于王孙包胥，既命孤矣。

左伯桃、《羊角哀》，战国燕人，二人为友，闻楚王善待士，
乃同入楚。值雨雪，粮少，伯桃乃并与哀往事楚，自饿
死于空树中。哀至楚为上大夫，乃言于楚王，备礼以
葬伯桃于荆门州诸里村。

伯嬴，平王夫人，昭王母也。吴入郢，昭王亡，吴王阖闾
尽妻其后宫，次至伯嬴，伯嬴持剑曰：“妾闻天子者，天
下之表也；诸侯者，一国之仪也。夫妇之道，固人伦之
始，王教之端。是以明王之制，使男女不亲授受，坐不
同席，食不同器，殊椸架，异巾栉，所以别之也。今君弃
仪表以行事，何以行令训民？且妾闻生而辱，不若死
而荣。君弃其仪表，则无以临国；妾有淫端，则无以生
世。一举而两辱，妾以死守，不敢承命。”于是吴王惭而
退。

蒙谷者，楚人也。吴与楚战于柏举，三战入郢，君王身
出，蒙谷结斗于宫堂之上，舍斗奔郢，曰：“若有孤，楚国
社稷其庶几乎？”遂入大宫，负《离次》之典，以浮于江，逃
于云梦之中。昭王反郢，五官失法，蒙谷献典而国大
治。王封之执圭，田六百畛。蒙谷怒曰：“谷非人臣，社稷
之臣，苟社稷血食，余岂患无君乎？”遂弃于磨山中。
郢人有狱三年不决者，故令人请其宅以卜其罪。客
因请之。昭奚恤曰：“郢人某氏之宅，臣愿之。”昭奚恤曰：
“郢人某氏不当服罪，故其宅不得。”客辞而去。昭奚恤
已而悔之，因谓客曰：“奚恤得事公，公何为以故与奚
恤？”客曰：“非用故也。”曰：“请而不得，有说色，非故何也？”
《府志》：秦昭襄八年，使将军芈戎攻楚，取新市；又使白
起攻楚，拔郢，烧夷陵，遂东至竟陵。

新莽地皇元年，竟陵三老起兵于郡界，新市人王匡、
王凤为渠帅，与马武、王常、成丹等共起兵云杜绿林
中。二年，荆州牧讨绿林贼王匡等迎击于云杜，大破
牧军，攻拔竟陵。

“严光，字子陵，会稽人。少与光武同游学。帝即位，以物
色访之，得于齐国，拜谏议大夫，不就，隐于荆门州东
严山。今故宅基及客星井尚存，后归富春山终焉。”
《后汉书岑彭传》：“彭将兵三万，南击秦丰，拔黄邮，丰与
其大将蔡宏拒彭等于邓，数月不得进。彭夜勒兵马，
申令军中，以明早西击山都，纵所获逃归，以告丰，丰
即”悉其军西邀彭。彭乃潜兵渡沔水，击其将张扬于
阿头山，大破之，徙种七千馀口置江夏界中，今沔中
蛮是也。

《府志》：“汉滨父老者，不知何许人。桓帝延熹中，幸竟陵，
过云梦，临沔水，百姓莫不观者，有父老独耕不辍。尚
书郎张温异之，使问曰：‘人皆来观，父老独不辍，何也’？
父老笑而不荅。温下道百步与言，父老曰：‘我野人耳，
不达斯语。请问天下乱而立天子耶，理而立天子耶？
立天子以安天下耶，役天下以奉天子耶？昔圣主宰
世，茅茨土阶，而万人以宁。今子之君，劳人自纵，逸游
无忌，吾为子羞之。子何忍欲人观之乎’？”温大惭，问其
姓名，不告而去。

献帝建安三年九月，蜀先主败于长坂，斜趋汉津，与
关羽船会，得济沔。按竟陵今有留驾河先主庙。十月，
吴周瑜破曹操于乌林。按操引次江北，被烧，走华容。
今乌林正在江北，与《赤壁》相对，故关羽亦曰“乌林之
役。”

后汉昭烈走长坂，赵云大战曹兵，获一剑，乃曹洪剑
也。切铁如泥，手刃曹兵数百人，血溅草上，至今草生
犹有血点。谣云：“当阳草点点，斑斑如血扫。借问明公
何事因，子龙一战旌旗倒。”

关羽围征南将军曹仁于樊，羽军既退，舟船犹据沔
水。司马宣王治水军于荆州，欲顺沔入江伐吴。
王粲字仲宣，年十七，献帝诏除黄门侍郎。以西京扰乱不就，乃之荆州，依刘表。善属文，举笔立就，无所改
定。登当阳县城楼作赋。建安二年卒。其《诔文》有曰：“远
放荆楚，在漳之湄。”盖寓当阳也。

《汉晋春秋》：青龙六年，吴将朱然入柤中，斩获数千，柤
中民吏万馀家渡沔。司马宣王谓费爽曰：“若使令还，
必复致寇，宜权留之。”爽曰：“今不修守沔南，留民沔北，
非长策也。”宣王曰：“不然。凡物置之安地则安，危地则
危。故兵《书》曰：‘成败，形也；安危，势也。形势，御众之要，不
可不审。设令贼二万人断沔水，三万人与沔南诸军
相持，万人陆钞柤中，若将何以救之’？”

吴嘉禾五年，孙权北征，围合肥新城，遣陆逊、诸葛瑾
屯江夏沔口，以向襄阳。逊令韩扁《赍表》奉报，还遇敌
于沔中。敌“侦得扁瑾，闻之大惧。逊乃密与瑾议，令瑾
督舟师，逊悉以马兵向襄阳。魏人素惮逊，遽还入城，
瑾便引船出。”逊徐整部伍，张严声势，与舟师合。魏人
不敢逼。逊乃击江夏、新市、安陆、石阳，斩获千馀人而
还。

永安六年冬十月甲申，将军丁封、孙异如沔中救蜀。
孙奂论还都建业，对权曰：“明树赏罚之信，遣将入沔，
与敌争利，形势既成，彼不敢干也。”奂初为小将，以功
进至沔中督。

晋羊祜尝都护荆州诸军事。先是，吴石城守去襄阳
七百里，每为边害。祜患之，竟以诡计令吴罢守，又开
建五城，收膏腴之地，夺吴人之险，石城以西，尽为晋
有。

太康元年，杜预镇襄阳，开扬口通零桂之漕。《水经注》：
“扬水北迳竟陵县北，注于沔，谓之扬口。”

太安二年，义杨蛮张昌聚党为乱，江、沔间起兵应之。
荆州刺史刘弘以南蛮长史陶侃为大都护，先据郢
州，遣攻昌于景陵，大败之。

怀帝永嘉三年秋七月戊辰，当阳地裂三所，广三丈，
长二千馀步。

司马鲁恬当永嘉之乱，杜曾自称南中郎将，领竟陵
太守，与第五猗分据沔汉。时陶侃新破杜弢，乘胜击
曾，有轻曾之色。司马鲁恬曰：“古人战争，先料其将，今
诸将无及曾者，未易可逼也。”侃不从，进军围之于石
城。时曾军多骑，而侃兵无马，曾密开门突侃阵，出其
后，反击其背，侃师遂败。

庾黔娄为编都令政有异绩时境多猛兽黔娄至皆
渡临沮人以为仁政所感。

朱伺，字仲文，安陆人。少为吴牙门将，武勇口讷，不知
书，见卿士大夫，揖称名而已。及为将，遂以谦恭称。张
昌之作逆，伺倡义讨之，破陈敏，以功封亭侯。随陶侃
讨杜弢，有功。夏口之战，伺用铁面自卫，以弩射大帅
数人，杀之。贼箭中其胫，气色不变。加广威将军，领竟
陵内史。及王敦弟廙代侃为荆州牧，遣伺归杨口垒，
为杜曾等所围，杜曾说之降，伺答曰：“贼无白首者，今
吾年六十馀，不能复与卿作贼。吾死当归南，妻子付
汝。”乃还甑山。

邓遐，字应远，陈郡人，平南将军岳之子也。勇力绝人，
号为“名将。”隆和元年，守竟陵。燕吕护攻洛阳，桓温遣
遐及北中郎将庾希帅舟师三千人守之。后守襄阳。
沔水中有蛟，常为人害。遐拔剑入水，蛟绕其足，遐挥
剑截蛟数段而出。

成帝咸康五年石季龙将夔安李农陷沔南张貉陷
邾城因寇江夏进围石城竟陵太守李阳拒战破之
斩首五千馀级。

穆帝永和四年十月，石虎使其将苻坚大寇竟陵。
庾亮以石勒新死，欲移镇石城，为灭贼之渐。蔡谟议
曰：“苏峻之强不及季龙，沔水之险不及大江。大江不
能御苏峻，而以沔水御季龙，又所疑也。”

亮为荆州将谋北伐，以桓宣为都督沔北前锋征讨
军事、司州刺史、假节，镇襄阳。季龙使骑七千渡沔攻
之。

苻坚使其将郝贵守襄阳，桓冲使扬威将军朱绰讨
之，遂焚烧沔北田稻，拔六百馀户而还。

太和二年，燕慕容廆寇竟陵。时西海公罗崇为竟陵
太守，击破之。又南阳督护赵弘、赵亿据宛城降燕。崇
与荆州刺史桓豁攻宛，拔之，留兵戍宛而还。

太元六年，桓冲都督江荆等七州诸军事。苻秦荆州
刺史都贵遣其将阎振、吴冲率众二万寇竟陵，桓冲
遣桓石虔、石民等帅水陆兵二万拒之。石虔籍兵击
振，冲战于滶水，大破之，生擒阎振，斩首七千，俘万人，
声震如雷。

桓石虔，小字镇恶，征西大将军开府豁之子也。初除
竟陵太守，以父忧去职。寻而苻坚又寇淮南，诏授石
虔奋威将军、南平太守，寻进寇军将军。苻坚荆州刺
史梁成、襄阳太守。阎振寇竟陵，石虔与弟石民拒之。
贼阻滶水，屯管城，石虔设计夜渡水，既济，贼始觉，力
战破之，进克管城，擒振，斩首七千级，俘获万人，马数
百匹，牛羊千头，具装铠三百领。成以单骑走保襄阳石虔复领河东太守，进据樊城，逐坚兖州刺史张崇，
纳降二千家而还。

恭帝元熙二年秋八月，竟陵郡上巾水戍山得铜锺
七口。是年，竟陵郡江滨自开，出古铜礼器十馀枚。宋
主献之，晋帝让不受，于是归诸瑞物，藏于相府。
宋武帝贵嫔，讳令光，谯国人也。祖父徙官襄阳，因居
沔北五女村。武帝镇樊城，尝登楼以望，见汉滨五采
如龙，下有女子澼。絖，则贵嫔也。

武帝永初时竟陵蛮屡为寇赵伯符为竟陵太守悉
破之。

萧韶为郢州刺史韶昔为幼童庾信爱之有断袖之
欢衣食所资皆信所给遇客亦为信传酒后为郢时
信西上江陵途经韶韶接信甚薄坐青油幕下引信
入宴坐信别榻，有自矜色信稍不堪因酒酣乃径上
韶床践蹋肴馔直视韶面谓曰：“官今日形容大异往
日”时宾客满坐韶甚惭耻。

元嘉元年，刘湖作乱，郢州，吴喜、张兴世进向荆州，沈
怀明向郢州，所至皆平定。刘湖走入沔，众稍散，比至
石城，裁数骑。竟陵郡丞陈怀真闻湖经过，率数十人
间道邀之。湖人马既疲，自度不免，因随怀真入城，告
渴，与之酒。湖饮酒毕，引佩刀自刺，不死，斩首送京邑。
张兴世弟僧产追湖，未至石城数十里，逢送湖首入
竟陵，杀怀真窃其功。

薛安都初以功封南乡县男孝建元年讨鲁爽安都
时为左将军，遣守历阳有功迁辅国将军、竟陵内使
世祖使沈庆之督统诸军庆之使安都追之及爽于
小岘安都望见爽来便跃马大呼直往刺之应手而
倒。

张兴世，字文德，竟陵人。少家贫，太宗矜之，以为竟陵
郡参军，后为光禄大夫，卒。兴世居临沔水，初生时，当
其门忽生洲。及兴世，显洲盈十馀顷。兴世久秉军旅，
历事猜昏之主，能以功名自终，固甚奇也。子欣、泰。欣
时、泰少有志节，不以武业自居，好隶书，读子史，交结
多名士。每游园池，著鹿皮冠，衲衣锡杖，挟素琴，殊不
“类将家儿举止也。”后迁谘议参军，智略英迈。后与胡
松等谋废立，事觉伏诛。欣时初为令，坐罪当死。时张
融为竟陵王子良长史，乞以身代，以欣时父兴世之
能生其父张畅也。子良曰：“此乃是长史美事，恐朝有
常典，不得如长史所怀。”

柳世隆为江夏内史，行郢州事沈攸之反乘轻舸从
数百人下白螺洲坐胡床至郢，以郢城弱小不足攻，
遣人告世隆曰：“被太后令当暂还都卿既相与奉国，
想得此意”世隆答曰：“东下之师久承声问，郢城小镇，
自守而已。”攸之将去，世隆遣军于西渚挑战。攸之果
怒，令诸军登岸烧郭邑，筑长围，顾谓人曰：“以此攻城，
何城不克。”昼夜攻战，世隆随宜拒应，众皆披却。
明帝泰始五年冬十月庚辰，郢州获元璧，圆径八寸，
安西将军蔡兴宗以献。

焦度为郢州刺史会沈攸之反众至夏口攻郢度于
城楼上肆言辱骂，至发露形体秽辱之攸之怒百计
攻城度亲力战攸之众蒙楯将登度令投以秽器众
不能冒至今呼此楼为焦度楼度为人朴涩欲就高
帝求州不知所以置辞亲人授之辞百馀言度习诵
数日会高帝履行石头城度欲自陈临时卒忘所教
乃大言曰：“度启公，度启公！度无食。”帝笑曰：“卿何忧无
食？”即赐米百斛。除游击将军，卒。

齐建武四年，薛元嗣、荣伯相率入郢。时竟陵太守房
僧寄被代还至郢，东昏侯敕僧寄守之。后曹景宗等
过江攻郢，未及济，张冲遣中兵参军陈光静等开门
出击，光静战死。东昏遣十三军援郢，后元嗣等以郢
城降。中兴元年，梁高祖至竟陵，命王茂、曹景宗为前
军，进逼郢，以中兵参军张法安守竟陵城。是年，梁高
祖义师出沔口命王茂萧颖达等进军逼郢城郢州
刺史张冲迎战茂等大破之。

曹景宗，字子震，新野人。每读穰苴、《乐毅传》，辄叹息曰：
“大丈夫当如是。”永元初，为竟陵太守。梁武起兵，以景
宗为前锋，及汉口济江，围郢城，自二月至于七月，郢
城降。后封竟陵县侯。复破昌义师，魏人夺气。景宗振
旅凯入，帝于华光殿宴之，令沈约赋韵。景宗不得韵，
意色不平，启求赋诗。帝曰：“卿技能甚多，人才英拔，何”
必止在一诗？景宗已醉，求作不已，诏同约赋韵。时韵
已尽，惟馀“竞病”二字，景宗便操笔立成，曰：“去时儿女
悲，归来笳鼓竞。借问行路人，何如霍去病？”帝叹赏不
巳，约及朝贤惊嗟竟日。

太清元年，侯景陷台城，邵陵王萧纶讨之，攻南阳。侯
景将任约使铁骑袭纶，败走。行至汝南，遇故吏李素，
开城纳之，收集士卒，将攻竟陵。西魏闻之，遣大将军
杨忠等帅师赴焉。纶婴城自守，死者甚众。后城陷，纶
被执不屈，杀之，投于江岸。

三年，司马、刺史柳仲礼赴台城，竟陵郡守孙暠以郡
叛入于魏，宇文泰使大都督苻贵往镇之湘东王绎遣竟陵太守王僧辩击湘州，分给兵粮，刻
日就道。僧辩以竟陵部下未尽来，欲俟众集然后行。
又曰：“竟陵甲士，数经行阵，已遣召之，不久当及。”绎以
僧辩观望，按剑斫中其髀，闷久方苏，即送狱。僧辩母
入谢，绎意解，赐良药，得不死，因克湘州。

韦叡素与武帝游，知非常人。及武帝起兵，叡率众来
见，帝抚几曰：“佗日见君之面，今日见君之心，吾事就
矣。”师克郢，帝难其守将，久之，顾叡曰：“骐骥有而不乘，
焉遑遑而更索。”即日以为江夏太守，行郢州事。初，郢
城之拒守也，男女垂十万，闭垒经年，疫死者十七八，
皆积尸于床下，而生者寝处其上，每屋盈满，叡咸营
埋，百姓赖之。

庾域，字司大，其先新野人，后徙荆南。梁辟郢州簿，叹
其才，召为录事参军。母性喜闻鹤唳，命域致之，忽有
双鹤降庭。及郢州平，封广县后军司马。其子名子舆，
字孝卿。域卒，扶榇过瞿塘，值滟滪水涨，子舆哀痛，水
为之消。有双鸠巢舟中，每闻泣声，飞鸣激切。梁简文
帝叹美其材，曰：“荆南杞梓。”

萧恢，文帝十七子。除郢州刺史，加都督。初，郢城内疾
疫，死者甚多，不及收殡，恢下车，遽命埋瘗。时有进筒
中布者，恢以奇货异服，即命焚之。于是百姓仰德
简文。时湘东王绎与岳阳王察为敌，察求援于魏，绎
使柳仲礼镇竟陵以图察。及南阳围急，杜岸请救，仲
礼帅众于安陆，竟陵郡守孙暠以郡降于魏。仲礼乃
使司马康昭如竟陵讨暠，以轻兵帅于漴头。魏遣杨
忠援之，仲礼败没，王叔孙因斩暠，以竟陵降于魏。
陈后主祯明元年四月，郢州南浦水黑如墨。

北魏延昌三年，梁雍州刺史萧藻遣新阳太守邵道
林于沔水之南石城东北立清水戍为抄掠之基。东
荆州表太守桓叔兴遣诸蛮击破之。

北齐天保三年，梁司徒陆法和、仪同宋菃等，率其部
下，以郢州城内附。时清河王岳帅师江上，乃集诸军
议曰：“城在江外，人情尚梗，必须才略兼济，忠勇过人，
可受此寄耳。”众咸共推慕容俨，岳以为然，遂遣镇郢
城。始入便为梁大都督。侯瑱、任约率水陆军奄至城
下。俨随方御备，瑱等不能克。又于上流鹦鹉洲上造
荻葓竟数里，以塞船路。人信阻绝，城守孤悬，众情危
惧。俨导以忠义，又悦以安之。城中先有神祠一所，俗
号“城隍神”，公私每有祈祷，于是顺士卒之心，乃相率
祈请，冀获冥祐。须臾，冲风欻起，惊涛涌激，漂断荻葓。
约复以铁锁连缉，防御弥切。俨还共祈请，风浪夜惊，
复以断绝。如此者再三。城人大喜，以为神助。瑱移军
于城北，造栅置营，焚烧坊郭，产业皆尽。约将战士万
馀人，各持攻具，于城南置营垒，南北合势。俨乃率步
骑出城奋击，大破之，擒五百馀人。先是，郢城卑下，兼
土疏颓坏，俨更修缮城雉，多作大楼。又造船舰，水陆
备具，工无暂阙。萧循又率众五万与《瑱约》合军，夜来
攻击，俨与将士力战终夕，至明，约等乃退，追斩瑱骁
将张白石首，瑱以千金赎之，不与。夏，五月，瑱、约等又
相与并力，悉众攻围。城中食少，粮运阻绝，无以为计，
唯煮槐、楮、桑叶并纻根、水萍、葛艾等草及靴皮带筋
角等物而食之。人有死者，即取其肉，火别分啖，唯留
骸骨。俨犹申令将士，信赏必罚，分甘同苦，死生以之。
自正月至于六月，人无异志。后萧方智立，遣使请和。
显祖以城在江表，据守非便，有诏还之。俨望帝悲不
自胜。帝呼令至前，执其手，持俨须鬓，脱帽看发，叹息
久之，谓俨曰：“观卿容貌，朕不复相识，自古忠烈，岂能
过此。”俨对曰：“臣恃陛下威灵，得申愚节，不屈竖子，重
奉圣颜。今虽夕死，没而无恨。”帝嗟称不已。除赵州刺
史，进伯为公，赐帛一千疋，钱十万，

柳敏以礼部为郢州刺史甚得物情初文帝克复河
东见而器之谓之曰：“今日不喜得河东喜得卿也。”即
拜为丞相府参军事迁礼部遭母忧居丧旬日发鬓
半白人称为孝。

裴侠，解州人也。七岁不能言，后于洛城见群鸟蔽天，
举手指而言，遂智识聪慧，异于常童。为郢州刺史，去
职之日，一无所取。民歌之曰：“肥鲜不食，丁庸不取。裴
公清惠，为世规矩。”入见文帝，帝命侠别立，谓诸牧守
曰：“裴侠清慎奉公，为天下最。今众中有如侠者，可与
之俱立。”众皆黯然，无敢应者。帝厚赐之，世号为“独立
使君。”

史宁，建康人也。以军功为南郢州刺史。侯景寇郢州，
宁奔梁武帝引至香蹬前，谓之曰：“观卿风表，终是富
贵。我当使卿衣锦还乡。”宁答曰：“臣世荷魏恩，位为列
将。天长丧乱，本朝倾覆，不能北面事逆贼，幸得息肩
有道。傥如明诏，欣幸实多。”因涕泣横流，梁武为之动
容。

隋开皇初，张照从杨素伐陈，破陈将吕肃于荆门。四
年，肃复据荆门之延州，素遣巴蜑卒千人，由汉江乘
五牙四艘，以柏樯碎贼十馀舰，遂大破之，俘甲士二
千馀人许智仁，安州安陆人。父绍，儿时与高祖同学相爱。大
业末，任夷陵通守。后王世充篡立，绍遣使以黔安、武
陵、澧阳归唐，授硖州刺史，封安陆郡公。高祖赐书道
“平生旧”，以加慰纳。萧铣将董景珍降，命绍率兵应接。
以破铣功，擢智仁为温州刺史。铣遣杨道生围硖州，
绍击走之。铣将陈普环与开州贼萧阇提略巴蜀，绍
遣智仁等追战西陵，覆其兵，擒普环。铣以兵戍守荆
门，绍遣智仁等攻取之。制书褒美，许以便宜。绍寻病，
卒于军，帝为流涕。智仁初以勋授，后封孝昌县公，继
守夷陵，终凉州都督。

郝处俊，安陆人。贞观中进士。高丽叛，诏副李𪟝征之。
师入，未阵，贼遽至，举军危骇。处俊方据胡床，䬸干糗
不顾，密遣精锐击之，众壮其谋。入拜东台侍郎。浮屠
庐伽逸，多治丹药，高宗欲遂饵之，处俊谏止。帝多疾，
欲逊位武后，处俊谏不可。

高履行为平州刺史岁旱自暴以祈雨雨大至糓遂
登人歌之曰：“父母有我兮！由使君挺精诚兮上天闻
中田致雨兮山出云仓廪寔兮。礼义申愿君常在兮！
不速贫。”

姚燧，字端甫，致仕居潜江，筑藏书楼，日读书其中有
白鹤巢于上，遂以名楼。

陆羽，字鸿渐，一名疾，字季疵，莫知所生。世传景陵西
禅寺僧晨起，闻湖旁群雁喧集，以翼覆一婴儿，收畜
之。既长，以《易》自筮，得《蹇》之《渐》曰：“鸿渐于陆，其羽可用
为仪。”乃以陆为氏，名而字之。幼时，其师教以旁行书，
答曰：“终鲜兄弟，而绝后嗣，得为孝乎？”师怒，使执粪除
污以苦之。又使牧牛，羽潜以竹画牛背作字。得张衡
《两都赋》，不能读，叹曰：“岁月往矣，奈何不知书？”呜咽不
自胜，因亡去。匿为优人，作诙谐数千言。太守李齐物
见而异之，授以书，遂庐火门山。羽貌俛陋，口吃而辩，
闻人善若在己。见有过者，规切至忤人。朋友燕处，意
有所忤辄去。人疑其多嗔，与人期，虽雨雪虎狼不避。
上元初，更隐苕溪，自称桑苎翁，又号竟陵子、东园先
生、东冈子。时或啸歌独行，继以痛哭，人谓今之“接舆”
也。久之，诏拜太子文学，不就。贞元末卒。羽性嗜茶，著
《茶经》三篇。

陈璠，复州长史。初，淮南将张瓖、韩师德据复、岳二州，
自署刺史。时陈儒为荆南节度，瑰引兵入，杀儒，据荆
南。广明三年，宗权遣赵德𬤇连攻之，城陷，瑰死。复州
长史陈璠从瑰至江陵，密断其首置囊中，献京师，授
安州刺史。

刘𤣱，汴州雍丘人也。世为宣武军牙将。梁太祖镇宣
武，𤣱为襄州都指挥使。山南节度使王班为乱军所
杀，乱军推𤣱为留后，𤣱伪许之。明日，飨士于廷，伏甲
幕中，酒半，擒为乱者杀之。会梁遣陈晖兵亦至，襄州
平，以功拜复州刺史。

梁高祖时，襄州进诛，高从诲求郢州为属郡。高祖以
郢地险要，不许。及南汉高祖起太原，从诲遣人间道
奉表劝进，且言“汉得天下，愿乞郢州为属郡。”高祖许
之。及入汴，遣使朝贡，求郢州，高祖亦以为险要，不与。
从诲怒，发兵攻郢，复为刺史尹寔所败。

王彦超汉初为复州防御使时宋太祖往依之不纳
后太祖登极幸作坊宴射酒酣顾彦超曰：“卿曩在复
州朕往依卿何不纳我”彦超顿首谢曰：“当时一刺史
耳勺水岂能容神龙耶使臣容陛下安有今日”上大
笑而罢之。

尹实事梁为郢州刺史，后归汉高祖复守郢州。高从
诲攻荆南，实击走之。